Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2019/C 409/11)

Europa-Kommissionen har godkendt denne ændring af mindre omfang i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang kan findes i Kommissionens DOOR-database.

ENHEDSDOKUMENT

»ANONA DA MADEIRA«

EU-nr.: PDO-PT-0082-AM01 — 5.4.2019

BOB (X) BGB ( )

1. Betegnelse

»Anona da Madeira«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»ANONA DA MADEIRA« betegner friske frugter af arten Annona cherimola Mill. og forskellige varieteter, der er fremstillet i den selvstyrende region Madeira og emballeret og mærket i overensstemmelse med den relevante specifikation.

»ANONA DA MADEIRA« er kendetegnet ved at være hjerteformet og overfladen ved hvert frugtblad er mere uregelmæssig ved frugtens bund end ved dens top. Overhuden er mere eller mindre glat eller har små kegleformede udvækster. Tynd og fin skal. Alt efter varieteten kan farven være fra lysegrøn til gulgrøn eller bronzegrøn. Frøtallet svinger mellem 6 og 9 for hver 100 g frugtkød med en Brix-grad på mellem 17,5 og 21. Størrelsen af cherimoya (fastlægges ved frugtens vægt) ligger på 100 g til 2 kg.

Kødet fra »ANONA DA MADEIRA« er hvidt, cremet og saftigt. Smagen er let syrlig, fin og markant aromatisk.

3.3. Foder (kun for produkter af animalsk oprindelse)

—

3.4. Specifikke etaper af produktionen, som skal finde sted i det afgrænsede geografiske område

Produktion og emballering af frugter.

3.5. Særlige regler for udskæring, rivning eller emballering osv. af det produkt, som betegnelsen henviser til

I betragtning af cherimoyas egenskaber (letfordærvelig med kort opbevaringstid) og det geografiske område (øen ligger midt i Atlanterhavet) skal emballeringen foregå i produktionsområdet.

»ANONA DA MADEIRA« skal være hel, sund (fri for ændringer, som er forårsaget af skadedyr eller sygdomme), fri for synlige fremmedlegemer, uvedkommende lugte og/eller kuldeskader som følge af dårlig opbevaring, og blomsterstilken skal være afskåret tæt på frugtens overflade, uden at snittet beskadiger det sted, hvor stilken er fastgjort. Pletter, som skyldes soleksponering, må ikke dække mere end 10 % af frugtens overflade, og frugten skal være tilstrækkelig moden.

Klassificeringen og præsentationen af »ANONA DA MADEIRA« skal være i overensstemmelse med de kvalitets- og størrelseskategorier (og de respektive tolerancer herfor), som fremgår af »Recomendação Técnica relativa à Qualidade Comercial da Anona da Madeira«, godkendt ved dekret nr. 287/2018 af 24. august (»RECOMENDAÇÃO TÉCNICA«).

3.6. Særlige regler for mærkning af det produkt, som betegnelsen henviser til

Mærkningen skal være i overensstemmelse med reglerne i »RECOMENDAÇÃO TÉCNICA«. Navnlig skal hver emballage på ydersiden og i samme synsfelt være forsynet med en mærkning, hvor der med tydelige og uudslettelige bogstaver ud over de lovpligtige angivelser står følgende: »»ANONA DA MADEIRA« — Denominação de Origem Protegida« eller »»ANONA DA MADEIRA« — DOP«.

4. Kort angivelse af det geografiske områdes afgrænsning

Det geografiske produktions- og emballeringsområde for »ANONA DA MADEIRA« er øen Madeira.

5. Tilknytning til det geografiske område

Cherimoya-planten blev efter sigende indført til Madeira i ca. 1600 af øboere, der vendte tilbage fra Peru, hvor planten har sin oprindelse. Der har i tidens løb været flere dokumenter, der omtaler, at arten Annona cherimola Mill findes på Madeira. I 1897 skrev M. Grabham i Journal of the Jamaica Agricultural Society: »... many of the estates on the warm southern slopes of the island, formerly covered with vineyards, have now been systematically planted with cherimoya. The fruits vary in weight between three and eight pounds, exceptionally large ones may reach 16 pounds and over...«. Om anona da Madeiras udmærkede egenskaber skrev Sarmento i 1945: »I botanikeren og gartneren George Doms store værk, der fylder fire tykke bind — General History of the Dichlamydeous Plants — hvori der er beskrevet 47 arter af slægten Anona og nogle varieteter — er der ingen, der kan sammenlignes med dem, der er frembragt takket være vort gunstige klima, og som overgår alle andre ...« og »Men ingen andre steder har den haft så gunstige udviklingsmuligheder som på øen Madeira med dens lys, varme, jordbund og fugtighed, der som helhed har givet det bedste resultat ...«.

Madeiras beliggenhed på de store søhandelsruter gav tidligere en betydelig trafik på Funchals havn, hvor der kom mange skibe for at laste produkter til markederne i Flandern og forskellige havnebyer ved Middelhavet. Eksporten af cherimoya til Lissabon og London omtales i dokumenter fra starten af århundredet.

Cherimoyatræet foretrækker en frugtbar, let kalkholdig, løs ler- og sandjordbund med en pH på mellem 5,5 og 6,5. Jorden skal være luftet og veldrænet, da træet ikke tåler for meget vand. Træet har overfladiske rødder og kræver ikke en dyb jordbund. Hovedparten af plantagerne findes på jorder, der tilhører gruppen »Cambisols« (CM), primært »Humic Cambisols« (CMu), »Chromic Cambisols« (Cmx) og i mindre omfang jorder tilhørende gruppen »Phaeozems« (PH).

Madeiras klima er overvejende tempereret havklima, varierende fra tørt til fugtigt, med moderat til meget stor nedbør afhængigt af højden. På øens nordlige del er klimaet altid mere regnfuldt, og temperaturerne lavere. Et andet særligt klimaforhold er, at der er et område med permanent tåge i varierende højde, men hvis nedre grænse ligger ved ca. 500 m om vinteren og lidt højere om sommeren.

Den årlige gennemsnitstemperatur for luften falder fra værdier over 17,5 °C ved kysten (højere på sydkysten end på nordkysten) til værdier på ca. 9 °C i højlandsområderne og på bjergtoppene i øens indre. Det årlige gennemsnit for den relative luftfugtighed varierer fra 55 % i lavlandsområderne til 90 % tågeområderne. I højderne over disse falder luftfugtigheden igen til ca. 75 %. Den årlige nedbørsmængde stiger klart med højden, fra 500 mm (sydkysten) eller 1 000 mm (nordkysten) til lidt over 3 200 mm i de højest beliggende områder i øens indre.

De særlige jordbunds-, klima- og højdeforhold på øen Madeira bevirker sammen med dyrkningsmetoderne og befolkningens knowhow, at denne frugt har specifikke karakteristika, der knytter sig til det geografiske miljø, hvor den har sin oprindelse.

Henvisning til offentliggørelsen af varespecifikationen:

(Artikel 6, stk. 1, andet afsnit, i denne forordning)

https://tradicional.dgadr.gov.pt/images/prod_imagens/frescos/docs/CE_AnonaMadeiraDOP2019.pdf

(1) EUT L 343 af 14.12.2012, s. 1.